钦定古今图书集成/历象汇编/庶征典/第094卷 > 《骄阳赋》田沉
## 钦定古今图书集成/历象汇编/庶征典/第094卷 > 《骄阳赋》田沉

“维皇穹之造物，何灵鉴之不昭。”寂然阴闭，倏尔阳骄。
风行天而启象，水干土而成妖。山蛇则四翼呈岁，日
乌则三足昇朝。亭皋背春兮失色，草木先秋兮欲凋。
萤飞火井，蛙动阳飙。嗟乎！春之云涤，山之方焦。旱如
何其？农焉是恤。云祁祁而始布，日杲杲而行出。立啬
夫于丙丁，命小童于甲乙。春雷无闻奋豫，夜月罕当
离毕。阡陌之多稌不滋，尧汤之下人斯疾。是则坟封
孝妇，东海之守非才；圄禁冤囚，河南之尹未黜。而明
明我后，罪己彤闱；日中而御菲食，昧爽而笼绣衣。慨
祥正兮无润，嗟土膏兮远晞。冠华秉翟，郡县袭舞雩
之祭；务农啬用，山川申祝鼎之祈。出德号兮休力役，
铺皇恩兮铄帝辉。于是验灵图，稽秘“箓，封朽腐，宥冤
狱，损有馀，补不足，躬籍田以率下，遣《皇华》以问俗。”借
如晋平老矣，所好者音，古乐俟文侯之睡，希声懵师
旷之心，德不足而自抚，灾无何而自侵。赤地三年兮
罕辟，皇天一怒兮何深？野无盈尺之润，山无肤寸之
阴。至如周宣中兴，视人如子，旱魃为虐于藩服，群元
辍耕于耒耜，饥馑荐臻，炎焚未已。毕崇奠釂之设，不
绝郊宫之祀。宁莫我听，忧心如圯。及夫下邳内史，任
在责诚。锺亢阳之有悔，毒歼殪之无生。乾坤不交兮
兹焉中否，雷霆不动兮何时满情。求下哀于人瘼，希
通鉴于神明。尔其广汉从事，扪衷自省，藻洒不时，奚
能泣整。地则永沦金穴，天则全枯玉井。走群望而何
阶，誓中隅而有请。是以孙龙止矢，诮梁君之射雁；臧
文抗议，非鲁国之焚巫。齐阻饥而问孔，郑有事而咨
屠。彼炎亢之为患，信古来而有乎？昔者商罪贯盈，邢
为不道，周邦祀岁于龚罚，卫文致疑于请讨。矧獯鬻
兮泮奂，伊将骄兮师老，方按甲而天诛，未回戈而彗
扫。行看郅支之乱，且见呼韩之保。将覆油阴，伫羞行
潦。是时也，上方受釐宣室，访议云台，所以仰乾封之
兆，称时运之灾。浊河清兮龙马出，沧海晏兮鲸鱼来。
山声万岁，坛势三陔，式行和鸾之节，常希法驾之回。
皇乎备矣，俟不迈哉！